ตลาดหุ้นญี่ปุ่นจีบETF
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — TDEX เนื้อหอม ตลาดหุ้นญี่ปุ่นสนใจชวนไปจดทะเบียนซื้อขาย บลจ.วรรณขอชั่งน้ำหนักก่อน เหตุต้นทุนสูง เฉพาะค่าแปลเอกสารนับ 10 ล้านบาท พบทางออกของบตลาดหลักทรัพย์สนับสนุน
นายสุริพล เข็มจินดา กรรมการรองกรรมการผู้จัดการ บริษัทหลักทรัพย์จัดการกองทุนรวม วรรณ ในฐานะผู้บริหาร ThaiDEX SET50 ETF (TDEX) เปิดเผยว่า เมื่อปลายปี 2552 ทางตลาดหลักทรัพย์ประเทศญี่ปุ่นได้มาเยี่ยมชมตลาดหลักทรัพย์แห่งประเทศไทย และได้แสดงความสนใจชักชวนให้ TDEX ไปซื้อขายในตลาดหุ้นของประเทศญี่ปุ่น ในรูปแบบจดทะเบียน 2 ตลาด (ดูโอลิสติง) 
“ตลาดหุ้นญี่ปุ่นสนใจ เพราะเห็นว่าอีทีเอฟเป็นสินค้าที่ได้รับความสนใจจากผู้ลงทุนทั่วโลก และ TDEX สะท้อนดัชนี SET 50 ได้เป็นอย่างดี” นายสุริพล กล่าว
อย่างไรก็ตาม เรื่องนี้ยังอยู่ระหว่างการศึกษาและจะต้องชั่งน้ำหนักถึงความคุ้มค่า เพราะมีหลายประเด็นต้องใช้ความระมัดระวังในการตัดสินใจ โดยเฉพาะเรื่องเอกสารข้อมูลที่ต้องเป็นภาษาญี่ปุ่นทั้งหมด ซึ่งประเมินเบื้องต้นน่าจะมีค่าใช้จ่ายในหลัก 10 ล้านบาท 
ทั้งนี้ ยังไม่รวมค่าธรรมเนียมในการเข้าจดทะเบียนอีกประมาณ 1 แสนเหรียญสหรัฐ หรือประมาณ 3.3 ล้านบาท และยังไม่รวมค่าใช้จ่ายจดทะเบียนในปีแรกประมาณ 15 ล้านบาท ซึ่งอยู่ในระดับสูง 
นายสุริพล กล่าวต่อว่า บริษัทต้องการผลักดันให้สินค้าไทยไปซื้อขายในตลาดหุ้นต่างประเทศและพยายามหาผู้สนับสนุน โดยได้หารือกับตลาดหลักทรัพย์ในเบื้องต้นบ้างแล้ว แต่ยังไม่ได้หารืออย่างจริงจังและคงต้องรอให้ผ่านช่วงรอยต่อของการเปลี่ยนตัวผู้จัดการตลาดหลักทรัพย์ก่อน